Bie op renostersokkies en wen bier - Gebeure - Republikein
Thursday, May 28th, 09:18:48
Bie op renostersokkies en wen bier
02 October 2019 | Gebeure
Francoise Steynberg - ’n Windhoeker was verlede week gelukkig genoeg om ’n hele kis bier te wen – en dit boonop vir ’n goeie doel.
Mnr. Stefan Schoeman (24) was laas week se hoogste bieër in die opwindende aanlyn veiling van twee pare renostersokkies en het daarmee ’n kis Windhoek Lager-bier gewen.
Hy het N$950 op die renostersokkies ten bate van die Save the Rhino Trust (SRT) Namibia gebie.
Schoeman is versot op botthms funky socks, die voormalige Namibiese rugbykaptein, Renaldo Bothma, se handelsmerk.
Die sokkies, ter waarde van N$700, is stylvol en hoogmode.
Schoeman se suster, me. Xandri Schoeman, het die sokkies en bier namens hom by Namibia Media Holdings (NMH) ontvang.
Behati Prinsloo, Namibië se eie internasionale supermodel en ambassadeur vir SRT Namibia, spog ook met so ’n paar renostersokkies. Boonop pryk sy vandeesweek in Times Square in New York op ’n reusereklamebord met Save the Rhino Trust Namibia se logo daarby.
Twee pare botthms-sokkies met renosters en bierbekers op word weekliks tot 31 Oktober teen ‘n reserweprys van N$299 opgeveil.
Die veiling begin elke Vrydag om 05:00 en sluit Donderdae om 12:00.
Gaan bie gerus op die aanlyn veiling by https://auction.my.na/save_the_rhino/14429 en onthou ‘n gratis kis Windhoek Lager-bier word met elke suksesvolle bod gewen.
Skenkings ten bate van renosterbewaring kan ook gemaak word en ‘n renostermeter sal aandui hoe die inkomste groei.
Vandag is minder as 5 000 swartrenosters in die wildernis oor.
Dié bedreigde spesie in Afrika word voortdurend deur renosterstropers afgemaai. As renosterstropery teen die huidige tempo voortduur, sal dié ikoniese diere oor 10 jaar heeltemal uitgewis wees.
Die SRT beskerm die laaste vrylopende bevolking swartrenosters ter wêreld in die noordweste van Namibië.